Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2019/C 408/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”GYŐR-MOSON-SOPRON MEGYEI CSEMEGE SAJT”

EU-nro: PGI-HU-02303-23.3.2017

SAN ( ) SMM (X)

1. Nimi (nimet)

”Győr-Moson-Sopron megyei Csemege sajt”

2. Jäsenvaltio tai kolmas maa

Unkari

3. Maataloustuotteen tai elintarvikkeen kuvaus

3.1 Tuotelaji

Luokka 1.3: Juustot

3.2 Kuvaus 1 kohdassa nimetystä tuotteesta

”Győr-Moson-Sopron megyei Csemege sajt” on täysrasvainen, suolattu, huokoinen juusto, joka on valmistettu lehmänmaidosta ja kypsytetty pinnalla olevalla Brevibacterium linens -bakteerilla. Pääasiallinen kypsyttävä mikrobikasvusto lisääntyy suurelta osin luonnollisesti 4 kohdassa tarkoitetulla tuotantoalueella.

Taulukko 1

Győr-Moson-Sopron megyei Csemege sajt -juuston aistinvaraiset ominaisuudet

Ulkopuoli: Kiekonmuotoinen juusto, jonka ala- ja yläpinta ovat tasaiset ja sivut kuperat. Ohut, joustava kuori on huokoinen, tasaisen puna-keltainen ja kosketettaessa hieman liukas. Sisäpuoli: Juustomassa on väriltään tasaisen kelta-valkoinen, leikkauspinnalla on tiheässä tasaisesti jakautuneita halkeamia. Rakenne: Rakenne on hieman tahnamainen, helposti leikattava ja murenee suussa. Haju: Luonteenomainen tuoksu on miedosti maitomainen, eikä vieraita hajuja ole. Maku: Luonteenomainen maku on miellyttävän aromaattinen ja suolainen, hieman hapan, eikä vieraita makuja ole.





Taulukko 2

Győr-Moson-Sopron megyei Csemege sajt -juuston fyysiset ja kemialliset ominaisuudet

Ominaisuus Määrä % (g/100 g) Kuiva-aine (vähintään) 51,5 Kuiva-aineen rasvapitoisuus 45,0 ± 2 Natriumkloridi 2,0 ± 0,5





Taulukko 3

Győr-Moson-Sopron megyei Csemege sajt -juuston muoto, mitat ja paino

Muoto Mitat, cm Paino, kg Kiekko halkaisija: 20–22 korkeus: 7–9 2,1–3,1

3.3 Rehu (vain eläinperäiset tuotteet) ja raaka-aineet (vain jalostetut tuotteet)

— lehmänmaito,

— maitohappobakteereja ja muita kypsytyksessä käytettäviä bakteereja sisältävät hapatteet, joissa ei ole muuntogeenisiä organismeja,

— maidon juoksetusentsyymit,

— kalsiumkloridi,

— pöytäsuola.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavien juuston tuotantovaiheiden on tapahduttava rajatulla maantieteellisellä alueella.

— Maidon valmistelu ja entsymaattinen juoksettuminen

— Juoksettuman leikkaus ja käsittely

— Muotteihin laitto ja puristaminen

— Suolaus

— Kypsyttäminen

— Juustojen sively ja kuivaaminen

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Győr-Moson-Sopron megyei Csemege sajt -juuston maantieteellinen alue vastaa aluetta, joka koostuu seuraavista hallinnollisista yksiköistä:

Győrin alueen seuraavat kunnat:

Abda, Bezi, Bőny, Börcs, Dunaszeg, Dunaszentpál, Enese, Fehértó, Gönyű, Győr, Győrladamér, Győr-Ménfőcsanak, Győrság, Győrsövényház, Győrújbarát, Győrújfalu, Győrzámoly, Ikrény, Kajárpéc, Kisbajcs, Koroncó, Kunsziget, Mezőörs, Mosonszentmiklós, Nagybajcs, Nagyszentjános, Nyúl, Öttevény, Pér, Rábapatona, Rétalap, Sokorópátka, Tényő, Töltéstava, Vámosszabadi ja Vének.

Mosonmagyaróvárin alueen seuraavat kunnat:

Jánossomorja, Lébény, Hegyeshalom, Ásványráró, Bezenye, Darnózseli, Dunakiliti, Dunaremete, Dunasziget, Feketeerdő, Halászi, Hédervár, Károlyháza, Kimle, Kisbodak, Levél, Lipót, Máriakálnok, Mecsér, Mosonmagyaróvár, Mosonszolnok, Mosonudvar, Püski, Rajka, Újrónafő ja Várbalog.

Csornan alueen seuraavat kunnat:

Bősárkány, Szany, Acsalag, Bágyogszovát, Barbacs, Bodonhely, Bogyoszló, Cakóháza, Csorna, Dör, Egyed, Farád, Jobaháza, Kóny, Maglóca, Magyarkeresztúr, Markotabögöte, Páli, Pásztori, Potyond, Rábacsanak, Rábapordány, Rábasebes, Rábaszentandrás, Rábatamási, Rábcakapi, Sobor, Sopronnémeti, Szil, Szilsárkány, Tárnokréti, Vág ja Zsebeháza.

Kapuvárin alueen seuraavat kunnat:

Beled, Babót, Cirák, Csermajor, Dénesfa, Edve, Gyóró, Himod, Hövej, Kapuvár, Kisfalud, Mihályi, Osli, Rábakecöl, Répceszemere, Szárföld, Vadosfa, Vásárosfalu, Veszkény ja Vitnyéd.

Tétin alueen seuraavat kunnat:

Árpás, Csikvánd, Felpéc, Gyarmat, Gyömöre, Győrszemere, Kisbabot, Mérges, Mórichida, Rábacsécsény, Rábaszentmihály, Rábaszentmiklós ja Tét.

Pannonhalman alueen seuraavat kunnat:

Écs, Győrasszonyfa, Nyalka, Pannonhalma, Pázmándfalu, Ravazd, Táp, Tápszentmiklós ja Tarjánpuszta.

Sopronin alueen seuraavat kunnat:

Agyagosszergény, Fertőd, Fertődoboz, Fertőendréd, Fertőhomok, Fertőrákos, Fertőszéplak, Hegykő, Hidegség, Sarród, Tőzeggyármajor, Nyárliget ja Fertőújlak.

5. Yhteys maantieteelliseen alueeseen

Győr-Moson-Sopron megyei Csemege sajt -juuston ja maantieteellisen alueen yhteys perustuu laatuun ja maineeseen, joita käsitellään tarkemmin jäljempänä.

Maantieteellisen alueen erityisyys

Győr-Moson-Sopronin lääni koostuu tasangosta, joka on muodostunut pääasiassa Tonavan sekä Rába-Rábca-, Répce- ja Ikvajokien patoamasta sedimentistä.

Tämän maantieteellisen alueen maaperä ja ilmasto-olosuhteet ovat ihanteelliset sekä kasvintuotantoon että karjanhoitoon. Maantieteellisen alueen maaperä ja sadeolosuhteet soveltuvat erityisesti maissin ja karkearehun kasvatukseen. Alueelta saadaankin tarvittava rehu sen suurelle lypsykarjamäärälle, ja perusta alueen maidontuotannolle muodostuu. Tejgazdasági Kísérleti Intézet (meijeriteollisuuden tutkimuslaitos) – jonka edeltäjä perustettiin Mosonmagyaróvárissa vuonna 1903 – tekee perustutkimusta ja soveltavaa tutkimusta maidonjalostuksesta sekä tarjoaa elintarviketeknologiaa koskevia tutkimus- ja kehityspalveluja ja neuvontaa. Csermajorissa perustettiin tutkimuskeskus jo vuonna 1886. Sen tarkoituksena oli auttaa nuoria oppimaan kaikki maidon tuotantoon, käsittelyyn, jalostukseen ja kaupan pitämiseen liittyvät vaiheet ja ”saamaan kaikki tarvittavat kädentaidot”. Näin varmistettiin maidonjalostuksen ammattitaidon siirtyminen sukupolvelta toiselle. Maantieteellisellä alueella on onneksi asiantuntemusta ja teknistä osaamista sekä raaka-aineet, jotka tekevät alueen maitotuotteista – erityisesti juustoista – huomionarvoisia, maineikkaita ja arvostettuja.

Tuotteen erityisyys

Juuston luonteenomainen ominaisuus on vaaleankeltainen kuori, joka ilmestyy juuston pintaan 4–5 päivää kypsyttämisen alkamisesta pääasiallisen kypsyttävän mikrobikasvuston (Brevibacterium linens) ansiosta. Kypsytyksen kannalta elintärkeä mikrobikasvusto on peräisin prosessissa käytetyistä mäntylankuista. Näin tuotteen laadun ja tuotantoalueen välille muodostuu läheinen yhteys. Bakteerikasvua edistetään kääntämällä juustoja ja sivelemällä niitä suolaliuoksella 3–4 päivän välein. Toisen viikon aikana juuston koko pinnalle on muodostunut kuori. Juustoja on käännettävä ja siveltävä erittäin varovasti, jotta ne eivät murene.

Intensiivinen kypsyminen alkaa pinnalta ja siirtyy kohti keskiosaa ja kestää noin kolme viikkoa. Kypsyminen käy ilmi myös kuoren pH-arvon nopeasta noususta, mikä johtuu eräiden juuston pinnalla luonnollisesti kasvavien hiivojen (esim. Oospora lactis) aiheuttamasta laktaatin pilkkoutumisesta (hiilidioksidiksi ja vedeksi). Kypsymiselle luonteenomaista on se, että suurin osa proteiineista hajoaa nopeasti, mikä merkitsee, että 60–80 prosenttia proteiineista muuttuu vesiliukoisiksi typpiyhdisteiksi kolmanteen viikkoon mennessä.

Kypsytysprosessi on tärkeä juuston erityisille laatuominaisuuksille. Juusto voidaan kypsyttää vain mäntylankuilla korkeassa suhteellisessa kosteudessa (yli 90 prosenttia). Näin varmistetaan tietyn bakteerikannan ylläpitäminen ja punaisen kasvuston kehittyminen tuoreen juuston pinnalle. Kypsytys antaa juustolle sen hieman happaman, miellyttävän aromaattisen ja luonteenomaisen maun. Mitä pidempi kypsytysaika on, sitä vahvempia juuston haju ja maku ovat. Juuston tärkein ominaisuus johtuu juuston proteiinien voimakkaasta hajoamisesta, joka antaa juustolle sen murean rakenteen ja tekee siitä helposti sulavan.

Győr-Moson-Sopron megyei Csemege sajt -juuston haju ja maku ovat intensiiviset ja aromaattiset yksilöllisen kypsyttävän mikrobikasvuston vuoksi. Juuston väri on punakeltainen, leikkauspinta on huokoinen, ja juusto murenee suussa. Kun juustoa on kypsytetty 4–5 viikkoa, sen mausta ja hajusta tulee hieman ammoniakkiset ja rakenteesta entistä pehmeämpi. Jotta juusto olisi syötävää ja jotta sen erityiset ominaisuudet säilyisivät, juustoa on säilytettävä kolmannesta viikosta lähtien 2–8 °C:ssa.

Syy-seuraussuhde, joka yhdistää maantieteellisen alueen tuotteen laatuun tai ominaisuuspiirteisiin (kun kyseessä SAN) tai tuotteen erityislaatuun, maineeseen tai muihin ominaisuuspiirteisiin (kun kyseessä SMM)

Győr-Moson-Sopronin läänissä sijaitsevaan rajattuun maantieteelliseen alueeseen liittyvän suojatun maantieteellisen merkinnän rekisteröintihakemus perustuu perinteeseen, yksilölliseen tuotantomenetelmään, tuotannossa vaadittuihin erityistaitoihin ja juuston maineeseen.

Juuston maine perustuu juuston makuun, aromiin, hajuun, erittäin miellyttävään murenevaan rakenteeseen ja ainutlaatuisen yhtenäiseen laatuun. Nykyään juustoa nauttivat pääasiassa gourmetjuustojen ystävät. Proteiinien voimakkaan hajoamisen vuoksi juusto on yksi helpoiten sulavista juustoista.

Jo vuosisadan ajan Győr-Moson-Sopron megyei Csemege sajt -juusto on saanut paljon tunnustusta. Vuosina 1995–2005 se oli säännöllisesti ja menestyksekkäästi esillä Unkarin suurimmilla juustomessuilla, jotka tunnetaan alalla Csermajor-juustokilpailuna. Kahden viimeisen vuosikymmenen aikana juusto on voittanut seuraavat palkinnot:

1998 Kansallinen juustokilpailu, Csermajor: kultainen sertifikaatti

2001 Ensimmäinen Länsi-Transdanubian juustokilpailu: Länsi-Transdanubian alueen paras perinteisesti kypsytetty juusto

2005 Kansallinen juustokilpailu, Csermajor: tuomareiden erityismaininta

2007 Kansallinen juustokilpailu, Csermajor: kultainen sertifikaatti

2008 Kansallinen juustokilpailu, Csermajor: kultainen sertifikaatti

Vuonna 2011 Győr-Moson-Sopron megyei Csemege sajt -juustolle annettiin lupa käyttää ”HAGYOMÁNYOK-ÍZEK-RÉGIÓK’ (HÍR)” (perinteet-maut-alueet) ‐tavaramerkkiä. Tuote voi hakea HÍR-tavaramerkin suojaa (rekisteröintinumero 172636), jos sen tuotanto liittyy tiettyyn alueeseen, sen tuotantomenetelmä on perinteinen, vähintään yksi tuotannon osa perustuu paikalliseen taitotietoon ja sen maine juontaa juurensa vähintään 50 vuoden päähän. Tavaramerkin käyttövaatimusten täyttymistä arvioi arviointikomitea, joka koostuu ministerin nimittämistä asiantuntijoista. Arviointi perustuu toimitettuihin eritelmiin ja aistinvaraiseen testaukseen.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://elelmiszerlanc.kormany.hu/download/e/33/c1000/17.pdf

Edellä viitatun asiakirjan sivu 862.

(1) EUVL L 343, 14.12.2012, s. 1.